Brønderslev Brandvæsen blev tirsdag eftermiddag kaldt ud til en naturbrand i Dronninglund Storskov. Branden opstod ved Pindbakvej, der går igennem skoven. Alarmen gik omkring klokken 15.45, og brandvæsnet var på stedet cirka et kvarter senere. Branden var så alvorlig, at man måtte rekvirere to slukningskøretøjer og to tankvogne. Den foreløbige melding lyder på, at én til to tønder land stod i flammer. En tønde land svarer til 5516 m2. Brandvæsnet fortsætter med slukningsarbejdet til hen på aftenen, før de kan være sikre på, at ilden er helt slukket. Årsagen til branden er endnu ukendt. Der har været en lang række naturbrande i Nordjylland den seneste tid. Mandag var den gal i Tofte Skov, hvor en planlagt kommunal afbrænding gik galt.

Opsummering:
Tirsdag eftermiddag opstod der brand i plantagen i Dronninglund Storskov.